Uniuersis presentes litteras inspecturis officialis lingonensis salutem in domino. Notum facimus quod in presentia dilecti et fidelis iurati nostri Alermi de Clenleyaco, Diuione commorantis, tabellionis curie lingonensis et iurati nostri, cui quo ad hec que sequuntur et maiora commisimus vices nostras et per presentes committimus, personaliter constituta et ad hoc veniens Johaneta vxor relicta deffuncti Regnauldi de Jargeyo, de Villa subtus Geureyum, sponte sua recognouit se ob magnam bonam affectionem deuotionemque quas habet deo et beato prothomartiri Stephano ac eius monasterio et ecclesie diuionensi necnon venerabili et religioso eiusdem monasterii et ecclesie collegio, ex eius certa scientia et cum bona et matura deliberatione, ob eius anime remedium et salutem, conuenisse ac conuentiones et tractatum donationis fecisse, et inisse cum reuerendo in Christo patre domino Roberto de Baubigneyo, decretorum doctore, abbate dicti monasterii, et eius toto conuentu ad hoc presentibus, et in capitulo suo in dicta ecclesia et loco capitulari consueto ad capitulandum pro re ista in simul congregatis capitulantibus stipulantibusque et cum ipsa conuenientibus et tractantibus pro se et successoribus suis in hunc modum qui sequitur: videlicet quod pro eo quod dictus dominus abbas et conuentus ipsam Johanetam benigne receperunt in donatam et prebendariam suam quandiu in hoc mundo vixerit, sibi dando et concedendo victum suum et prebendam in dicto monasterio, videlicet viginti octo panes nigros in qualibet septimana, cum vna roba seu veste noua de quatuor vlnis panni quolibet anno vite sue, sicuti donatis et prebendariis aliis dicti monasterii dare consuetum est, et facere prout hoc in litteris dictorum domini abbatis et conuentus super huiusmodi receptione confectis per controuersiam de die et data presentium ad opus dicte Johanete sigillis suis sigillatis lucidius continentur. Ipsa, inquam, Johanneta in dicto capitulo assistens in dicti iurati nostri et testium subscriptorum ibidem existentium presentia, se et omnia bona sua mobilia et immobilia, presentia pariter et futura, quecunque et vbilibet existentia, deo et dicto beato prothomartiri Stephano ac ipsis domino abbati et conuentui predictoque monasterio suo, dictis, inquam, domino abbate et conuentu presentibus et vt supra stipulantibus atque acceptantibus pro se et dicto monasterio successoribusque suis, dedit, donauit et contulit ex nunc et imperpetuum donatione pura, perfecta et irreuocabili facta inter viuos ac eis via et modo melioribus et securioribus quibus fieri et dici possunt atque intelligi. Et hanc presentem donationem prefata Johanneta tenere et irreuocabiliter obseruare promisit per iuramentum suum propter hoc ad sanctissima dei euangelia corporaliter prestitum, sub obligatione et ypotheca rerum suarum, et vnacum hoc ipsa Johanneta tenetur, et vt supra iurauit et promisit, dictis domino abbati et conuentui dictoque monasterio successoribusque suis quantuncunque vixerit in hoc mundo de opere et labore suis bene et fideliter atque diligenter famulari et seruire, suis quoque preceptis ac officiariorum suorum efficaciter obedire et suum dictique monasterii commodum et vtilitatem vt poterit procurare et facere, dampnum eciam dedecus eorum euitare et diuertere toto posse. Promisit etiam et iurauit prout supra prescripta Johanneta quod ipsa afferet et traderet realiter et de facto, dictis domino abbati et conuentui vel eorum certo mandato, omnia quecunque sua bona in scriptis declarata, nichil de eisdem penes se retinendo, infra quindecim dies a die dicte presencium computando et proxime venturos. Promisit etenim prefata Johanneta et iurauit vt supra se contra tenorem et effectum presentium litterarum non venire de cetero nec quicquam facere vel dicere procurareque necetiam consentire vt contra veniatur modo quocunque. Et pro premissis omnibus et singulis modo premisso fatiendis tenendisque et adimplendis, memorata Johanneta, se et heredes suos omniaque bona sua presentia et futura quecunque et vbique locorum existentia et etiam affutura, iuriditioni et cohertioni curie lingonensis et cuiuscunque alterius tam ecclesiastice quam temporalis curie, submisit penitus et omnino, volens quo ad hoc cogi vniuersaliter et compelli tanquam ex re adiudicata per dictam curiam lingonensem et per omnes et singulas alias tam ecclesiasticas quam seculares, coiunctim vel separatim, cohertione alterius dictarum curiarum propter alteram minime cessatura, et excommunicationis sententia non obstante. Expresso renuntiando in hoc facto per suum iam traditum iuramentum omnibus et singulis exceptionibus, allegationibus et auxiliis totius iuris consuetudinis et facti, et generaliter omnibus et singulis aliis que contra formam et effectum presentium litterarum dici possent fieri vel obici, et maxime iuri generalem renuntiationem nisi precesserit specialis reprobanti, et omni priuilegio seu iuri in fauorem mulierum introducto. In cuius rei testimonium nos ad fidelem dicti iurati nostri de premissis relationem nobis factam, sigillum dicte curie lingonensis presentibus litteris duximus apponendum. Actum et datum die lune post dominicam Bordarum anno domini millesimo trecentesimo nonagesimo quinto, presentibus Johanne de Germigneyo clerico et Hugone dicto Lebaul de Chois, habitatoribus diuionensibus testibus ad hoc vocatis specialiter et rogatis. Ita est Alermus.